מודיעין עילית

המונח "קריית ספר" מפנה לכאן. אם הכוונה למשמעות אחרת, ראו קריית ספר (פירושונים). מודיעין עילית (מכונה גם קריית ספר ובראשי התיבות ק"ס) היא עיר והתנחלות חרדית, הממוקמת בהרי בנימין ממזרח לקו הירוק, במרחק של כ־5 קילומטרים מהעיר מודיעין-מכבים-רעות. מודיעין עילית הוכרזה כעיר בשנת 2008, והיא היישוב הישראלי הגדול ביותר ביהודה ושומרון, נכון לשנת 2022 התגוררו בה כ־81,200 תושבים. העיר נוסדה ב-1990 על ידי מספר יזמי נדל"ן חרדיים בעלי קרקעות בפאתי היישוב מתתיהו באמצעות "חברת קריית ספר בע"מ". התשתיות, הכבישים ומבני הציבור נבנו על קרקעות פרטיות. באוקטובר 1993 הקים משרד השיכון מנהלת הקמה ליישוב, והיא הוכרזה כמועצה מקומית בשנת 1996, והפכה לעיר במרץ 2008. מודיעין עילית הייתה המועצה המקומית הגדולה בארץ עד הכרזתה כעיר. בהקמתה תמכו גדולי הדור שבאותו תקופה. במעמד הנחת אבן הפינה שהתקיים בכ"ב סיון התשנ"א-1991, השתתפו גדולי הדור וראשי ישיבות רבים, ובהם הרב אהרן יהודה ליב שטינמן, הרב נסים קרליץ והרב יהודה עדס. את האירוע הנחה הרב יצחק טיקוצ'ינסקי, מייסד העיר. הקמתה התאפיינה בנתוני פתיחה מאתגרים במיוחד: עיר שנבנתה על קרקעות פרטיות ללא ליווי ממשלתי, ללא תוכניות אב, וללא סיוע של מינהל מקרקעי ישראל. בנוסף, קופת פיתוח העיר נמצאה מרוששת מחוסר הכנסות בסיסי, בשל חוסר בהיטל השבחה וחלף היטל השבחה, וכן מצב סוציו-אקונומי של תושביה במדרג 1 (הנמוך ביותר). למרות האמור, העיר התפתחה מהר ובהצלחה. מודיעין עילית זוכה מדי שנה בפרס ניהול תקין על ידי שר הפנים (היחידה עם דירוג סוציו-אקונומי 1 שזכתה לפרס זה). בשנת 2005 החלה העיר להתרחב לכיוון מזרח על ידי בנייה של מאות יחידות דיור, על אדמות שתושבי הכפר הסמוך בלעין טענו לבעלות עליהן. לאחר מספר עתירות לבג"ץ ועיכוב של למעלה משנה וחצי במהלכו נאסר אכלוס הדירות והמשך הבנייה, ולאחר הכנת תוכנית מתאר חדשה שתיקנה את הפגמים שנפלו בקודמתה, וקבעה כי יושב המצב לקדמותו במובלעות של קרקע פרטית השייכות לפלסטינים והן יגודרו ותובטח נגישות אליהן, נקבע כי הבנייה במקום חוקית והותרו המשך האכלוס והבנייה. גדר ההפרדה באזור, שעלתה לכותרות לאור המאבק של תושבי הכפר בלעין, תוכננה ונבנתה תחילה תוך התחשבות בצורכי התפתחותה העתידית של העיר ולא רק על פי שיקולים ביטחוניים. בעקבות פסיקת בג"ץ, חויב אלוף הפיקוד לתכנן מחדש את תוואי הגדר באופן שלא יתחשב בטובת התפתחות העיר, אלא בתוואי ביטחוני בלבד, ובהתאם לכך נבנתה הגדר בצמוד לבתי התושבים והופקעו קרקעות שאושרו לבנייה. באותה פסיקה איפשר ביהמ"ש לבעלי הקרקעות להגיש בקשה לפיצויים. במרץ 2013 אושרה תוכנית המתאר העירונית. במסגרת התוכנית בוצעו עבודות ניקוז לפתרון בעיית ההצפות של נחל דולב, מחדל מתמשך שגבה את חייה של ילדה תושבת העיר שנפלה אל הנחל. בתחילת 2019 אושרה הרחבת אזור התעשייה של שילת. במסגרת ההרחבה צפוי להיבנות במקום מרכז תעסוקה גדול שיכשיר עובדים חרדים מהעיר לעבודה בתחומי המחשוב והטכנולוגיה. כמו כן יוקם גם מסוף אוטובוסים כמענה לצורך המשמעותי של המגזר החרדי בתחבורה ציבורית. מודיעין עילית נקראה במקור בפי בני המקום והציבור החרדי בארץ בשם קריית ספר, אולם ועדת השמות הממשלתית פסלה את השם משום שזה היה שמה של חברת הבנייה שבנתה את הפרויקט ומשום שקריית ספר המקראית רחוקה מאזור זה (והיא באזור חברון). השם שהתקבל באופן רשמי הוא מודיעין עילית – בשל הסמיכות לעיר מודיעין. השם קריית ספר נשאר בתור שמן של השכונות הוותיקות בעיר (הגבעה הצפונית והגבעה הדרומית), שהרחובות בהן קרויים על שם ספרים תורניים. באופן בלתי רשמי העיר כולה עדיין נקראת קריית ספר, (ובקיצור- ק"ס) ביוני 2018 החליטה מועצת העיר לשנות את שם העיר ל"איילת השחר" על שם ספרו של מנהיג הציבור החרדי-ליטאי הרב אהרן יהודה לייב שטינמן שנפטר כ-7 חודשים קודם לכן, אך ועדת השמות דחתה את הבקשה כיוון שקיים קיבוץ בשם "איילת השחר" באצבע הגליל. העיר מאוכלסת בקהילות חרדיות מכל קשת הציבור החרדי, הייצוג הקהילתי הגדול הוא מהמגזר הליטאי, המתרכז בשכונה הגדולה בעיר, קריית ספר. עם זאת, ישנן קהילות נוספות כמו קהילות הספרדים, התימנים וכן קהילות חסידיות שקבעו את משכנן בעיר. עם הקהילות החסידיות בעיר נמנות חצרות החסידים הגדולות בארץ: קרלין סטולין, ברסלב, ויז'ניץ, בויאן, ביאלא, אלכסנדר, סדיגורה, בוהוש, פינסק קרלין, קהילות 'פרושים' ו'ישיבת המתמידים' ועוד. בשכונת ברכפלד קיימת חצרו של רבי שלמה לייב רוקח האדמו"ר מיערוסלב, ובית מדרשו של האדמו"ר מאונגוואר בשכונת גרין פארק. רב העיר הוא הרב מאיר קסלר, בנו וממלא מקומו של הרב הראשון הרב שמחה קסלר. לפי נתוני הלשכה המרכזית לסטטיסטיקה (הלמ"ס) נכון לסוף יולי 2024 (אומדן), מתגוררים במודיעין עילית 87,244 תושבים (מקום 21 בדירוג רשויות מקומיות בישראל). האוכלוסייה גדלה בקצב גידול שנתי של ‎2.7%‏. אחוז הזכאים לתעודת בגרות מבין תלמידי כיתות י"ב בשנת ה'תשפ"ב (2021-‏2022) היה 3.1%. השכר החודשי הממוצע של שכיר במשך שנת 2021 היה 6,163 ש"ח (ממוצע ארצי: 11,330 ש"ח). שיעור הילודה במודיעין עילית גבוה במיוחד: מדי שבוע נולדים בעיר בממוצע כ-55 תינוקות; כמעט 3,000 בשנה. להלן גרף התפתחות האוכלוסייה בעיר: העיר נמצאת במקום השני בשיעור צפיפות האוכלוסין, כ-20,700 תושבים לקמ"ר (לאחר בני ברק). מרבית התושבים בעיר (65%) הם ילדים ונערים עד גיל 18, מה שיוצר ביקוש רב לגני ילדים ומוסדות חינוך. לפי נתוני הלמ"ס שפורסמו בדצמבר 2019 עבור השנים 2013–2017, נמצא שתוחלת החיים במודיעין עילית היא הגבוהה בישראל ועומדת על 87.6 שנים. השכונות המרכזיות בעיר הן: קריית ספר – השכונה המרכזית של העיר, מחולקת בדרך כלל לשתים: הגבעה הצפונית שהיא השכונה הוותיקה ביותר בעיר, והגבעה הדרומית החדשה יותר. אחוזת ברכפלד – השכונה הצפונית של העיר. נבנתה על ידי חברת "ציפחה אינטרנשיונל" וקרויה על שם היזם מאיר ברכפלד שעמד בראשה. חפציבה – שכונה מזרחית של העיר לצד דרום. נבנתה על ידי חברת חפציבה. לאחר שזו פשטה רגל, הבניינים שבנייתם החלה הושלמו על ידי סולל בונה. שאר המגרשים נמכרו לקבוצות רכישה. גרין פארק – שכונה הצמודה לשכונת חפציבה. נבנתה במקור על ידי דניה סיבוס (מקבוצת אפריקה ישראל). גם שכונה זו סבלה בבנייתה מפשיטות רגל והליכים משפטיים שליוו את היזמים. בסופו של דבר השכונה נבנתה בכמה שלבים וקבוצות. בחלקם אף נכנסו קהילות מגוונות לשכונה. בתחילת שנת 2009 נרכשו חלק מקרקעותיה על ידי קבוצת רכישה של חסידי בויאן שהקימה במקום את "הקריה החסידית" וחלק נבנה על ידי "ניהול ודיור". נאות הפסגה – שכונה מזרחית של העיר מצפון לשכונות חפציבה וגרין פארק ולנחל דולב. נבנתה על ידי חברת "נאות הפסגה". לאחר שזו נקלעה לקשיים מונו לה מפרק וכונס נכסים שבמרץ 2011 החלו למכור ליזמים פרטיים את שארית הקרקעות שבבעלות החברה. בשנת 2017 החלה חברת קריית ספר בבנייה מחודשת של המשך השכונה, לאחר שקנתה את רוב הקרקעות הנותרות בשכונה. נופי עילית – שכונה מזרחית של העיר, צמודה מצפון לשכונת נאות הפסגה. נבנתה על ידי חברת 'נופי עילית' ונקראת על שמה. גן הדסים – שכונה מזרחית של העיר, צמודה מצפון לשכונת נופי עילית. נקראת על שם האולם וגן-האירועים 'גן הדסים' שנמצא בסמוך. זוהי השכונה החדשה ביותר בעיר. ישיבת מיר מודיעין עילית (ברכפלד) המונה כ-600 תלמידים, בראשה עומד הרב נועם יצחק אלון. ישיבת כנסת יצחק המכונת 'חדק”ס' (חדרה קריית ספר - משום שבתחילה היא הייתה שלוחה של ישיבת כנסת יצחק בקריית ספר), המונה כ-400 תלמידים, בראשה עומד הרב שמעון נוביק. ישיבת כנסת הגדולה המונה כ-180 תלמידים. נוסדה על ידי הרב הלל זקס, כיום עומד בראשה בנו הרב יצחק זאב זקס. ישיבת עטרת ישראל, המונה כ-300 תלמידים. בראשה עומד הרב בן-ציון אזרחי. ישיבת ישועות משה של חסידות ויז'ניץ המונה כ-280 תלמידים, בראשה עומד הרב גבריאל יוסף ויז'ניצר. ישיבת שיח יצחק. ישיבת נחלת בנימין. ישיבת אוהל יוסף, בראשה עומד הרב אלקיים. ישיבת 'דרך התורה' בראשות הרב מיכאל צבי גרוס, מונה כ-117 תלמידים, הישיבה הוותיקה בעיר. ישיבת 'היכל יוסף' בראשות הרב ברוך מנדל לזרוס, מונה בערך כ-300 תלמידים, הישיבה הגדולה בעיר. ישיבת 'תורת מרדכי' בראשות הרב יהודה אריה כ"ץ והרב חיים יצחק זלושינסקי, מונה כ-120 תלמידים. ישיבת 'עטרת יוסף שלום' – סורוצקין, בראשות הרב יעקובזון, הרב וסרמן והרב דוד קסלר (אחיו של רב העיר) תחת מוסדות 'עטרת שלמה' בראשות הרב שלום בער סורוצקין. ישיבת 'מלכות התורה' בראשות הרב רוזנטלר המונה כ-140 תמידים. ישיבת 'חמדת משה' בראשות הרב פפנהיים ומונה 180 תלמידים. ישיבת 'תפארת מרדכי' – סלבודקא, בנשיאות הרב משה הלל הירש. ישיבת 'באר החיים' – איצקוביץ'. ישיבת 'אוהל יוסף' בראשות הגאון רבי שמריהו הוניגסברג, הישיבה נחשבת לטובה בעיר. ישיבת 'חזון דוד'. ישיבת 'אור יחזקאל'. ישיבת 'אבן האזל המונהכ70 תלמידים'. ישיבת 'משכן התלמוד' בראשות הרב יוסף קסלר. ישיבת 'נצח התורה'. ישיבת 'מעלות התלמוד'. ישיבת 'כנסת מרדכי'. ישיבת 'תורת אהרן' בראשות הרב גדליה פולישוק והרב יהודה קרויס. ישיבת 'תורת אליהו' בראשות הרב נפתלי מאיר פאלק ובנשיאות הרב ישראל בונם שרייבר. ועוד למעלה מעשר ישיבות קטנות. סמינר 'פוירשטיין' בהנהלת הרב פוירשטיין. סמינר 'מאיר' בהנהלת הרב יעקב רוזנשטיין והרב קרפט. סמינר 'מעלות שרה' בהנהלת אושרת טולידאנו. סמינר 'נתיבות חכמה' בהנהלת זהבה הגר. סמינר 'מכון בית יעקב למורות' – סניף של הסמינר הישן בירושלים. סמינר 'בנות בת שבע' (צימרמן) ראש מועצת מודיעין עילית הראשון שכיהן בתפקיד כממונה על ידי משרד הפנים הוא יוסף שוינגר. החל משנת 2000 מכהן כראש העיר יעקב גוטרמן מדגל התורה ברציפות זו הקדנציה החמישית. בשלוש הקדנציות הראשונות לא התמודד מולו מועמד אחר. במערכות הבחירות האלו (בשנים 2000, 2005 ו-2008) הוגשה לוועדת הבחירות רק רשימת מועמדים אחת המשותפת לפלגים השונים בעיר, זאת בהוראה ישירה של רבני העיר, לכן, בהתאם לחוקי הבחירות לרשויות המקומיות בישראל לא התקיימה הצבעה וגוטרמן והרשימה המשותפת הוכרזו כזוכים. בשנת 2013 (תשע"ד) נערכו לראשונה בחירות לעיריית מודיעין עילית. יעקב גוטרמן, שהיה ראש רשימת יהדות התורה ומועמדה לראשות העיר, נבחר לקדנציה רביעית ברוב גדול של 85.5%. למועצה נבחרו 13 נציגים של יהדות התורה, 2 נציגים ממפלגת ש"ס ו-2 ממפלגת בני תורה. בשנת 2018 (תשע"ט) נערכו שוב בחירות לעיריית מודיעין עילית, ויעקב גוטרמן שעמד שוב בראש רשימת יהדות התורה נבחר שוב לראשות העיר ברוב גדול של 88.8%. הרכב המועצה נשאר על כנו גם לאחר בחירות אלו, 13 נציגים ליהדות התורה, 2 למפלגת ש"ס ו-2 למפלגת בני תורה. בשנת 2024 (תשפ"ד) נערכו בחירות לעיריית מודיעין עילית, ויעקב גוטרמן נבחר כמתמודד יחיד לעמוד שוב בראש בראשות העיר כשהרב שמואל מליק מונה לבא כוח הרבנים כשותף עם ראש העיר לפעול בצוותא בכל דבר. הבחירה הייתה בינו לבין פתק ירוק. קודם התאריך הסופי להגשת הרשימות בעיר פרחו שמות חלופיים להנהגת העיר, כמו מנחם שפירא המשמש כסגן ראש עיריית בני ברק וכמנהל המחלקה המוניציפלית של דגל התורה, ששימש בין השנים 2003–2013 כחבר מועצת העיר מודיעין עילית, ויו"ר איחוד בני הישיבות יהודה וייספיש, בבחירות אלו מספר חברי המועצה עלה (בהתאם למספר התושבים בעלי זכות הצבעה) לתשעה עשר נציגים (שבעה עשר בבחירות 2018) והרכב המועצה הנוכחי הוא: מפלגת "יהדות התורה" (ג) בראשות גוטרמן קיבלה 71.6% מקולות המצביעים, (עלתה ביותר מ-1600 קולות) ותקבל 14 מושבים, מפלגת ש"ס (שס) בראשות יעקב דוד מרציאנו (החליף את אבנר עמר בבחירות אלו) קיבלה 17.6% מקולות המצביעים ותקבל 3 מושבים בעירייה (עלתה בכמנדט אחד), מפלגת בני תורה (עץ) בראשות שמואל אלישוב קיבלה 10.3% מקולות המצביעים (ירדה בכ-100 קלות) ותקבל 2 מושבים בעירייה, מפלגה נוספת התמודדה בבחירות אלו, רשימה נוספת שהתמודדה בבחירות אלו היא "תלמידי מרן רבינו שמואל אוירבך זצוק"ל" (זך) בראשות יצחק לובצקי איש הפלג הירושלמי שפרש מ"בני תורה" ומזוהה עם הרב צבי פרידמן, אך קיבלה רק 0.6% מקולות המצביעים ולא תקבל נציגות בעירייה. בעיר שלושה מרכזי עסקים עיקריים: מרכז עסקים המכונה "מרכז עסקים עילית" הממוקם בכניסה לעיר ומכיל בתוכו כמה מרכזים תעסוקתיים גדולים ביניהם: חברת ההיי-טק מטריקס, חברת ביטוחי הנדל"ן "סיטיבוק" (city book) ומרכז שירות לקוחות של חברת כרטיסי האשראי כאל ויזה. קיימים באתר מגוון רחב של חנויות, מרכזי אוכל, בנקים, קופות חולים וסניף של דואר ישראל. מרכז עסקים המכונה "מרכז קס"ם" (קריית ספר מרכז) הממוקם בשכונת "קריית ספר" בעיר, ובו חנויות, בנקים, קופות חולים ומרכזי אוכל. מרכז עסקים המכונה מרכז עסקים "חזון דוד" (ע"ש מיקומו ברחוב חזון דוד בעיר) ובו חנויות, מרכזי אוכל, משרדים, וסניף מקומי של משרד הפנים. בשנת 2023 בדו"ח העוני של המוסד לביטוח לאומי פורסם כי מודיעין עילית היא העיר הענייה בישראל בקרב הערים המונות מעל 80,000 תושבים. התחבורה הציבורית בעיר מופעלת על ידי חברת קווים מאז קיץ 2013. החברה זכתה במכרז שערך משרד התחבורה בשנת 2012. לפני כן, בשנים 2002–2013, הפעילה את התחבורה הציבורית חברת סופרבוס, שהחליפה את חברת אגד. מסוף מודיעין עילית משמש מרכז תחבורתי אזורי. העיר סובלת מחוסר משמעותי בתשתיות תחבורה תקינות. לעיר נתיב בודד המשמש לכניסה ויציאה היוצר "צוואר בקבוק" ומקשה על התנועה לעיר. הכניסה העיקרית לעיר תוכננה מכיוון כביש 443 ישירות מצומת מכבים, אך העניין תקוע כבר שנים בהליכי תכנון. במקום זאת הנכנסים לעיר נאלצים להשתמש בכביש 446 שאינו מיועד לכמות כל כך גדולה של אמצעי תחבורה. כביש 446 הוא כביש חד-נתיבי לכל כיוון; הוא מפותל ומאריך את הדרך לעיר באורכו ובפקקים שנוצרים בו בשעות העומס. קיימת גם בעיה ביטחונית ובטיחותית במצב הקיים – עקב היותו הנתיב היחיד המשמש את כלי הרכב, לעיתים כשמתרחשת בו תאונה, העיר נחסמת למספר שעות. ב-31 במאי 2016 נחסמה העיר על ידי משאית שהתהפכה, ובמשך כשבע שעות הייתה העיר סגורה. במספר מקרים של חסימת הציר העיר שותקה לחלוטין. בתאריך 17 בדצמבר 2016 אישר משרד התחבורה כביש גישה חדש לעיר, שצפוי לצאת ממזרח העיר ולהתחבר ישירות לכביש 443, ולהקל משמעותית על עומסי התנועה הנוצרים בשעות העומס. באוגוסט 2019 פורסם כי שר התחבורה בצלאל סמוטריץ' החליט לקדם תוכנית שבמסגרתה יורחב כביש 446, המהווה כיום את ציר התחבורה היחיד של העיר. החלטה זו באה לספק פתרון לפקקים שמהם סבלו תושבי האזור במרבית שעות היום. לקראת סוף שנת 2022 החלו עבודות להרחבת כביש הגישה היחיד לעיר – כביש 446. על פי דו"ח מבקר המדינה, חיברה העירייה ביוני 2008 באופן פיראטי את מערכת הביוב שלה למערכת הביוב של מודיעין-מכבים-רעות באוגוסט פסק בית המשפט המחוזי כי על העירייה לנתק את החיבור לא יאוחר מ-25 בחודש. החיבור לא נותק אך מאז הגיעו הרשויות להסדר ביניהן, והביוב של העיר מוזרם למתקן טיהור שפכים איילון. בעיר מספר מתנ"סים, פארק עירוני מרכזי ופארק שעשועים (בבעלות פרטית) הממוקם בכניסה לעיר, כיום, מתקני הפארק העירוני נשרפו ולא חודשו. שמורת טבע שמורת אלוני בילעין – אחד השרידים הבודדים לחורש הים תיכוני בהרי בנימין ח'רבת בד עיסא – שרידי ישוב חקלאי יהודי מתקופת בית שני ובמרכזו בית כנסת עתיק חורבת אבו א-דנין – שרידי ישוב חקלאי יהודי מתקופת בית שני הכניסה לעיר ישיבת מיר ברכפלד ("מירפלד") רחוב בעיר ממבט אווירי מבט פנורמי על שכונת ברכפלד מדיה וקבצים בנושא מודיעין עילית בוויקישיתוף האתר הרשמי של עיריית מודיעין עילית פרופיל מודיעין עילית נכון לשנת 2020 באתר הלמ"ס מודיעין עילית (יהודה ושומרון), דף שער בספרייה הלאומית משה ויסברג, עיר האברכים: כך הוקמה מודיעין עילית, באתר בחדרי חרדים, 3 בספטמבר 2017 נעם יעקובסון חושף את סיפורה של העיר החרדית המסקרנת, באתר ערוץ מאיר, ‏26 במאי 2021 אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור סוף יולי 2024 (אומדן), בכל יתר היישובים - לפי טבלה שנתית של למ"ס עבור סוף 2022. לטבלת הדירוג המלא. הנתונים לפי טבלת רשויות מקומיות של למ"ס עבור סוף 2022 הנתונים לפי טבלת מדד חברתי כלכלי של למ"ס נכון לשנת 2021 ראו בפרק שם העיר עידן יוסף, עיר חדשה בשטחים: מודיעין עילית, באתר News1 מחלקה ראשונה, 7 במרץ 2008 משה ויסברג, עיר האברכים: כך הוקמה מודיעין עילית, באתר בחדרי חרדים, 3 בספטמבר 2017 חזון שהתגשם, באתר יוטיוב, ‏2023 משה ויסברג, בד"ה: המייסד של קרית ספר הלך לעולמו, באתר בחדרי חרדים, 10 באפריל 2022 נוהל חלף היטל השבחה באתר רשות מקרקעי ישראל עקיבא אלדר, המינהל האזרחי מודה: אושרה בנייה לא-חוקית כדי לקבוע עובדות בשטח, באתר הארץ, 2 בינואר 2006 עקיבא אלדר, מאות יחידות דיור נבנות באופן לא חוקי ליד בילעין, באתר הארץ, 14 בדצמבר 2005 בג"ץ 143/06 ראש מועצת הכפר בילעין ואחרים נ' שר הביטחון ואחרים, ניתן ב-5 בספטמבר 2007 בג"ץ 8414/05 אחמד עיסא עבדאללה יאסין, ראש המועצה הכפרית בילעין נ' ממשלת ישראל ואחרים, ניתן ב-4 בספטמבר 2007 חיים לב, אושרה תכנית המתאר למודיעין עילית, באתר ערוץ 7, 24 במרץ 2013 יהודה גולן, איזור התעשייה של שילת במתכונתו הרחבה יוצא לדרך, באתר מודיעין ניוז, ‏27/2/2019 ישראל חבר, מודיעין עילית: אשפה שהיא קודש קדשים, 13 ביוני 2018, באתר כל הזמן ישיבת מליאת מועצת העיר מודיעין עלית, מספר 2018 1/א, 29 בנובמבר 2018,עמ' 6 פרופיל מודיעין עילית באתר הלמ"ס יתד נאמן, י"ד תשרי תשע"ב משה ויסברג • צילום: שוקי לרר, 'דרך התורה' חגגה 20 שנה במעמד הגראי"ל, באתר בחדרי חרדים, 27 ביולי 2015 המתח לשיא: קרב צמוד בערים החרדיות, באתר המחדש, ‏2024-02-27 חנני ברייטקופף, ‏גדולי ישראל החליטו לתמוך שוב ביעקב גוטרמן, באתר כיכר השבת, 2023-09-21 מודיעין עילית: גוטרמן יתמודד מול פתק ירוק, באתר המחדש, ‏13 בפברואר 2024 ישראל חבר, האברכים רטנו בפני הגר"ד לנדו נגד ראש העיר, באתר כל הזמן, ‏30 באןגוסט 2023 בחירות לרשויות המקומיות תוצאות, באתר משרד הפנים עיר של תעסוקה, באתר העירייה נתוני דו״ח העוני לשנת 2022, מודיעין עילית בשקופית 15 "אושר הכביש שיחבר בין מודיעין עילית וכפר האורנים לצומת מכבים", באתר עיריית מודיעין עילית. חדשות כיפה, ‏בשורה לתושבי בנימין: אושרה הרחבת הכביש המוביל לאזור המרכז, באתר כיפה, 21 באוגוסט, 2019 15:35 מבקר המדינה, חיבור תשתית הביוב ללא אישור התאגיד, באתר דו"ח מבקר המדינה עמוד 381